b"\n_START_ARTICLE_\nHip\xc3\xb2lit Garc\xc3\xada Andreu\n_START_SECTION_\nBiografia\n_START_PARAGRAPH_\nNeix a Castell\xc3\xb3 l\xe2\x80\x99any 1942 i es trasllada a Barcelona al cap de pocs anys. Amb 15 anys comen\xc3\xa7a a treballar als Estudios Maci\xc3\xa1n, sempre perseguint la seva afici\xc3\xb3 al dibuix, tot i que no va assistir mai a cap acad\xc3\xa8mia art\xc3\xadstica. Als Estudis Maci\xc3\xa1n realitza diferents tasques que li permeten con\xc3\xa8ixer el proc\xc3\xa9s de producci\xc3\xb3 d'una pe\xc3\xa1 animada. Posteriorment s\xe2\x80\x99independitza dels Estudis Maci\xc3\xa1n i enceta una etapa de col\xc2\xb7laboracions amb el mitj\xc3\xa0 editorial publicitari realitzant c\xc3\xb2mics, contes infantils i posteriorment anuncis publicitaris a l\xe2\x80\x99ag\xc3\xa8ncia de publicitat Izquierdo Nogueras. En aquesta ag\xc3\xa8ncia es crea un departament de cine publicitari en el qual Hip\xc3\xb2lit Andreu porta la secci\xc3\xb3 del dibuix animat. En aquells moments, comen\xc3\xa7a a col\xc2\xb7laborar-hi Helena F\xc3\xa1bregas, m\xc3\xa9s coneguda sota el pseud\xc3\xb2nim d'Helenita, que posteriorment ser\xc3\xa0 la seva dona._NEWLINE_Continuant amb la tasca d\xe2\x80\x99animaci\xc3\xb3, trucatges i efectes especials per a publicitat que ja havia experimentat amb Studio Lumer, l\xe2\x80\x99any 1972 funda el seu propi estudi: Studio Andreu, aprofitant el bon moment de l\xe2\x80\x99animaci\xc3\xb3 publicit\xc3\xa0ria dels anys setanta i vuitanta. A partir d\xe2\x80\x99aquest moment s\xe2\x80\x99estableix un ritme de treball regular amb algunes de les principals ag\xc3\xa8ncies internacionals i nacionals com ara Mc Cann-Erickson, Walther Thompson o Ricardo Albi\xc3\xb1ana Films. Paral\xc2\xb7lelament, continua treballant en el camp de la il\xc2\xb7lustraci\xc3\xb3 en col\xc2\xb7laborar amb la seva dona, Helenita, en els nombrosos enc\xc3\xa0rrecs que reben d\xe2\x80\x99editorials com ara Editorial Bruguera o Editorial Roma._NEWLINE_Studio Andreu va treballar amb empreses internacionals com ara Hanna Barbera, amb la qual va participar en algun episodi de la s\xc3\xa8rie Tom & Jerry, i per a Walt Disney, fent la remodelaci\xc3\xb3 del personatge de l\xe2\x80\x99indi Peque\xc3\xb1o Hiawatha o en alguns episodis de la s\xc3\xa8rie de La pantera rosa de Blake Edwards._NEWLINE_A principis dels anys vuitanta Studio Andreu decideix realitzar projectes de s\xc3\xa8ries i pel\xc2\xb7l\xc3\xadcules de dibuixos animats, i es converteix en un dels principals estudis d\xe2\x80\x99animaci\xc3\xb3 per a publicitat de Catalunya. El 1983 obt\xc3\xa9 un contracte amb TVE per la realitzaci\xc3\xb3 d\xe2\x80\x99un pilot de la s\xc3\xa8rie El Peque\xc3\xb1o Capit\xc3\xa1n, que s\xe2\x80\x99acaba l\xe2\x80\x99any 1984. El resultat final \xc3\xa9s de gran qualitat, per\xc3\xb2 el projecte no es dur\xc3\xa0 a terme per raons econ\xc3\xb2miques._NEWLINE_Entre els anys 1984 i 1984, Studio Andreu crea El Centaurito Quir\xc3\xb3n, un projecte enfocat als jocs ol\xc3\xadmpics de Barcelona 92. Hip\xc3\xb2lit Andreu tamb\xc3\xa9 presentar\xc3\xa0 al comit\xc3\xa8 un personatge mascota: un gos d\xe2\x80\x99atura. Cap dels dos projectes va obtenir el reconeixement esperat, com tampoc ho far\xc3\xa0 un projecte de car\xc3\xa0cter ecol\xc3\xb2gic protagonitzat per un robot guardabosc que vetlla pel medi ambient._NEWLINE_Gr\xc3\xa0cies a la seva continuada tasca en el camp de la publicitat i la qualitat dels treballs presentats, Studio Andreu va aconseguir renom i va ser premiat als premis Laus pels seus espots. A principis dels noranta, la situaci\xc3\xb3 del mercat, l\xe2\x80\x99adveniment de l\xe2\x80\x99animaci\xc3\xb3 per ordinador i un negoci irregular van portar al tancament dels estudis. Hip\xc3\xb2lit Andreu es retira l\xe2\x80\x99any 1994 del m\xc3\xb3n professional a causa d\xe2\x80\x99un c\xc3\xa0ncer i mor un any m\xc3\xa9s tard sense veure acomplert el seu somni de realitzar un llargmetratge de dibuixos animats."